காசிபெக் நோகர்பெக்கு

காசிபெக் நோகர்பெக்கு (Kazybek Nogerbek) என்பவர் கசாக்குசுத்தான்  நாட்டைச் சேர்ந்த ஒரு சதுரங்க வீரராவார். 2004 ஆம் ஆண்டில் மே மாதம் 13 ஆம் தேதியன்று  இவர் பிறந்தார். 2024 ஆம் ஆண்டில் பிடே அமைப்பு இவருக்கு சதுரங்க கிராண்டுமாசுட்டர் என்ற பட்டத்தை வழங்கியுள்ளது. கிராண்டுமாசுட்டர் பட்டத்தை வைத்திருக்கும் காசிபெக் நோகர்பெக்கு 2024 உலக இளையோர் சதுரங்க வெற்றியாளர் பட்டத்தையும் வென்றுள்ளார்.

சதுரங்க வாழ்க்கை
நோகர்பெக் தனது 6 வயதில் சதுரங்கம் விளையாடத் தொடங்கினார். 11 வயதில் வேட்பாளர் மாசுட்டர்  பட்டத்தையும், 13 வயதில் பிடே மாசுட்டர் பட்டத்தையும் வென்றார்.

2022 ஆம் ஆண்டு நடந்த 44ஆவது சதுரங்க ஒலிம்பியாடு போட்டியில், நோகர்பெக்கு கசாகசுத்தான் நாட்டிற்காக 5 ஆவது பலகையில் விளையாடினார், அங்கு இவர் 7.5/10 (+6−1=3) என்ற புள்ளிகள் கணக்கில் போட்டியை முடித்தார்.. இந்த செயல்திறன் அவருக்கு ஒரு பன்னாட்டு மாசுட்டர் என்ற பட்டத்திற்கான விதிமுறையைப் பெற்றுத் தந்தது.  இருப்பினும், இவர் ஏற்கனவே 2018 உலக 14 வயதுக்கு உட்பட்டோர் சதுரங்கப் போட்டியை வென்றும், 2019 அசுதானா மாசுட்டர்கள் மற்றும் 2022 அக்டோப் திறந்தநிலை போட்டி ஆகியவற்றில் விதிமுறைகளுடன் பட்டத்தை முடித்திருந்தார். பிடே அமைப்பு 2022 ஆம் ஆண்டு ஆகத்து மாதத்தில் பன்னாட்டு சதுரங்க மாசுட்டர் பட்டத்தை இவருக்கு வழங்கியது.

2023 பக்கூ திறந்தநிலை போட்டி, 2024 பிரான்சு பன்னாட்டு சதுரங்கத் திருவிழா மற்றும் 2024 துபாய் சதுரங்கப் போட்டிகளில் கிராண்டுமாசுட்டர் விதிமுறைகளைப் பெற்று 2024 ஆம் ஆன்டு சூன் மாதத்தில் சதுரங்க கிராண்டுமாசுட்டர் பட்டத்தை வென்றார்.

2024 ஆம் ஆண்டில், நோகர்பெக்கு உலக இளையோர் சதுரங்க வெற்றியாளர் போட்டியில் பங்கேற்றார். போட்டியில் ஒன்பதாவது தரவரிசையில், அவர் ஆர்மீனியாவின் கிராண்டுமாசுட்டர் எமின் ஓகான்யனுடன் 8.5/11 (+6−0=5) என்ற புள்ளிகளுடன் முதலிடத்தைப் பிடித்தார், இறுதியில் சமநிலை முறிவு ஆட்டத்தில் பட்டத்தை வென்றார்.

உக்ரைனிய கிராண்டுமாசுட்டர் அண்டன் கொரோபோவ் மற்றும் பிரெஞ்சு கிராண்டுமாசுட்டர்  விளாடிசுலாவ் தக்காச்சீவ் ஆகியோர் இவருடைய சதுரங்கப் பயிற்சியாளர்களாக இருந்தனர்.

மேற்கோள்கள்

 குறிப்புகள் 

வெளி இணைப்புகள்

பகுப்பு:2004 பிறப்புகள்
பகுப்பு:வாழும் மக்கள்
பகுப்பு:சதுரங்கப் பேராதன்கள்
பகுப்பு:கசக்கசுத்தான் சதுரங்க வீரர்கள்